સુરતના બિલ્ડર શૈલેષ ભટ્ટનું અપહરણ કરી બિટકોઈન ખંડણી ઉઘરાવવાના કેસમાં પૂર્વ ધારાસભ્ય નલિન કોટડિયા અઢી મહિનાથી પોલીસના હાથમાં આવ્યાં નથી. CIDએ ભાગેડુ જાહેર થયેલા કોટડિયાની મિલકતો ટાંચમાં લેવા કાર્યવાહી શરૂ કરી છે. આ માટે સુરત, ગાંધીનગર અને અમરેલી કલેક્ટરને પત્ર લખીને નલિન કોટડિયા, તેમના પત્ની અને પરિવારના સભ્યોના નામ ઉપર હોય તેવી મિલકતોની જાણકારી આપવા જણાવાયું છે. આ ઉપરાંત, નલિન કોટડિયા અને સ્વજનોના બેન્ક એકાઉન્ટની વિગતો આપવા બેન્કોને પણ પત્ર લખવા CIDએ કાર્યવાહી હાથ ધરી છે. કોટડિયા હાથમાં ન આવતાં નલિન કોટડિયાની સંપત્તિ ટાંચમાં લેવાની કવાયત CIDએ શરૂ કરી હોવાનું તપાસનીશ CIDના DySP એ.એ. સૈયદે જણાવ્યું હતું. નિયમાનુસાર, કલેક્ટર પાસેથી મિલકતોની વિગત મળશે તે ટાંચમાં લેવા CID કોર્ટમાં રિપોર્ટ કરશે. બિટકોઈન ખંડણી કેસમાં આરોપી પૂર્વ ધારાસભ્ય નલિન કોટડિયા અઢી મહિનાથી CIDના હાથમાં આવ્યા નથી. ‘ભાગેડુ’ જાહેર કરાયા પછી તેમની મિલકતો જપ્ત કરવાની કવાયત સીઆઈડીએ તેજ બનાવી છે. બીજી તરફ, સુરત સીઆઈડી તપાસ કરે છે તે 155 કરોડના બિટકોઈન ખંડણી કેસમાં સૂત્રધાર શૈલેષ ભટ્ટ પણ કોટડિયાની જેમ જ ‘ગાયબ’ થઈ ગયો છે. ઉચ્ચસૂત્રોનું કહેવું છે કે, નલિન કોટડિયાની માફક જ શૈલેષ ભટ્ટને ભાગેડુ જાહેર કરવા અને મિલકતો ટાંચમાં લેવાની કાર્યવાહી આવનારા દિવસોમાં થઈ શકે છે.